เสือร้องไห้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

...ทีมข่าวการเงิน
เมื่อปลายสัปดาห์ที่ผ่านมา ธ.ก.ส.ได้จัดงานแถลงข่าวกึ่งอำลาให้กับผู้บริหาร 2 ท่านที่กำลังจะเกษียณ ได้แก่ เอ็นนู ซื่อสุวรรณ และปราโมทย์ นนทะโคตร รองผู้จัดการ ธ.ก.ส. แต่ไฮไลต์สำคัญที่สุดของงานนี้คือการเลี้ยงอำลาซูเปอร์พีอาร์ ที่คนทั้งวงการต้องคารวะในฝีไม้ลายมือของ ยุทธกร ไชยหิรัญการ ผู้ช่วยผู้อำนวยการสำนักประชาสัมพันธ์ของ ธ.ก.ส. หรือพี่เสือของน้องนักข่าว ที่ทำงานด้านประชาสัมพันธ์มาตั้งแต่หนุ่มยันหนุ่มเหลือน้อย ทุกๆ เรื่องที่นักข่าวสงสัยเกี่ยวกับ ธ.ก.ส. พี่เสือมีคำตอบที่ดีและอธิบายให้เข้าใจได้เสมอ เหมือนเป็นครูของนักข่าวกระทรวงการคลังทุกคน
งานเลี้ยงอำลาที่จัดขึ้นเรียบง่ายแต่กินใจ เพราะมีการเชิญนักข่าวรุ่นพี่ ๆ เปิดใจถึงความประทับใจที่พวกนักข่าวทุกคนคงจะหาได้จากพีอาร์คนอื่นๆ ไม่ได้ง่าย รวมทั้งมอบดอกไม้เป็นกำลังใจ จนนักข่าวเกิดอาการน้ำตาซึมกันเป็นถ้วนหน้า ถือว่าเป็นการงานอำลาครั้งที่นักข่าวทุกคนประทับใจมากที่สุด นักข่าวรุ่นใหญ่รุ่นเล็กมอบดอกไม้ให้ ขนาดพี่เสือเองถึงกับน้ำตาไหลลอดแว่นซาบซึ้งใจและภาคภูมิใจกับความรู้สึกดีที่นักข่าวทุกคนมีให้ซูเปอร์พีอาร์คนนี้ เลยทำให้รู้ว่าคำว่า “เสือร้องไห้” นั้นเป็นอย่างนี้นี่เอง